11-jarige vloek, stamp glo Grey-leerkrag | Netwerk24
11-jarige vloek, stamp glo Grey-leerkrag
Deur Mike van Rooyen 28 September 2018 20:19
'n 11-jarige leerling van Grey-kollege (primêr) in Bloemfontein gaan waarskynlik eersdaags in die kinderhof in Bloemfontein verskyn nadat hy glo 'n onderwyseres onder haar klere in gevloek en haar gestamp het.
Die seun sal waarskynlik van aanranding aangekla word.
Na verneem word, het die seun glo ontwrigtend in 'n klas opgetree. Die onderwyseres het hom aangespreek oor sy gedrag.
Sy het die klas glo verlaat en toe sy terugkeer, het van die ander kinders vertel die seun het haar in Sotho gevloek.
Daarna het daar glo weer 'n argument ontstaan en die seun het haar na bewering teen 'n kas gestamp. Sy het haar balans verloor.
Die seun het toe glo geweier om saam met haar na die skoolhoof te gaan. 'n Onderwyser is geroep en die seun is na die skoolhoof se kantoor gebring.
Die polisie het bevestig 'n klag word ondersoek.
Jurie Geldenhuys, hoof van die laerskool, se enigste kommentaar is dat die polisie die saak ondersoek.